
Mobil csőmarógép fejlesztése

A gáz- és olajvezeték építése nemcsak az elmúlt évtizedeknek, de napjainknak is kiemelt feladata. A vezetékrendszerek üzemeltetőinek gyakori feladata a megsérült vezetékszakasz cseréje. Tekintettel arra, hogy a vezeték építése és a sérülés kijavítása egyaránt csak a terepen történhet, mobil forgácsoló berendezésekre van szükség. Az említett berendezés feladata a cső méretre vágásával egyidőben a hegesztési varratnak mérethelyes kialakítása is. A világpiacon számos cégtől vásárolhatók ilyen berendezések.
Hazánkban a kecskeméti RÉZMŰ Kft. gyárt erre a célra alkalmas mobil csőmaró gépeket. A felhasználók részéről érkező igények, és a gyártónál felgyülemlett tapasztalatok bizonyították, hogy a hazai és a nemzetközi piacon történő számottevő térnyerés csak jelentősebb, kutatással is alátámasztott fejlesztéssel valósítható meg.
A gyártó megbízásából a Gépipari Technológiai Intézet laboratóriumában forgácsolási kísérleteket végeztünk az optimális forgácsolási paraméterek megállapítása céljából. A kísérletek a gyakorlatban alkalmazott szerszámokkal, különböző átmérőjű és falvastagságú csövekből vett mintákon történtek.
Dolgozatomban meghatároztam,
- a laboratóriumban történt marás forgácsolás adatait modellezéssel,
- a valós körülmények között történt marás forgácsolás adatait modellezéssel,
- a valós körülmények között történt marás forgácsolás adatait matematikai módszerrel.
Összehasonlítottam a matematikai módszerrel számított és a szimuláció adatait és végül meghatároztam, hogy a laboratóriumi kísérletek eredményei milyen módosítással alkalmazhatók a valós körülmények között történt forgácsolásra.

